Eiendomseienaars versoek om te reageer oor grondonteieningFoto: Hanzell Vineyard/Flickr.com. AfriSake het kommentaar by die waardeerder-generaal ingedien wat handel oor die voorgestelde nuwe regulasies wat op 21 April 2017 in die staatskoerant gepubliseer is. Dié regulasies bepaal hoe eiendom deur die staat vir die doel van grondonteiening gewaardeer gaan word. Die regulasies bevat kriteria vir eiendomswaardasies wat die beperkings in die Grondwet oorskry. Dit sal onvermydelik daartoe lei dat betrokke grondeienaars nie markverwante vergoeding vir hul eiendom sal ontvang nie weens berekenings wat “ongebruikte eiendom” in ag neem en die waarde van die hele eiendom verlaag. Ongebruikte eiendom sluit skynbaar alle ander grond in waarop daar nie landbouaktiwiteite plaasvind nie of waarop daar geen strukture opgerig is nie. “Dit is uiters belangrik dat eiendomseienaars die regulasies lees en hul eie kommentaar daarop aan die waardeerder-generaal stuur,” verduidelik Armand Greyling, regs- en beleidsanalis by AfriSake. “Die invloed van faktore soos natuurrampe, spesifiek droogte, word nie in dié regulasies verreken nie. Dit sou beteken dat ongebruikte eiendom laer as die ware markwaarde daarvan gewaardeer word. Die regulasies is drakonies en oorskry die mag wat in terme van die Wet op Eiendomswaardasie, 2014 aan die waardeerder-generaal gegee is.” Sien AfriSake se kommentaar. Die sluitingsdatum vir kommentaar op die regulasies is 21 Junie 2017.